
ΔΕΛΤΙΟ ΤΥΠΟΥ

Θέμα: Συνεργασία του Δήμου Ναυπλιέων με τη Δημόσια Ιστορική Βιβλιοθήκη «Ο Παλαμήδης» για την ενίσχυση της τοπικής κοινωνίας

Με επιτυχία πραγματοποιήθηκε συνάντηση δικτύωσης μεταξύ των στελεχών του Κέντρου Κοινότητας της Διεύθυνσης Κοινωνικής Προστασίας, Παιδικής Μέριμνας και Τρίτης Ηλικίας του Δήμου Ναυπλιέων και της Διοίκησης και του προσωπικού της Δημόσιας Ιστορικής Βιβλιοθήκης Ναυπλίου «Ο Παλαμήδης». Η δράση αυτή εντάσσεται στο πλαίσιο της ενίσχυσης των τοπικών συνεργασιών και της προώθησης κοινών δράσεων κοινωνικού και πολιτιστικού χαρακτήρα.
Κεντρικός στόχος της συνάντησης ήταν η διερεύνηση τρόπων σύγκλισης των υπηρεσιών των δύο φορέων για την αποτελεσματικότερη υποστήριξη των δημοτών, εξασφαλίζοντας την ισότιμη πρόσβαση στη γνώση, την πληροφορία και τις κοινωνικές δομές.
Κατά τη διάρκεια της συζήτησης δόθηκε έμφαση σε θέματα όπως η διοργάνωση κοινών δράσεων για ευάλωτες κοινωνικές ομάδες και συμπολίτες μας που χρειάζονται επιπλέον στήριξη, η πραγματοποίηση θεματικών εκδηλώσεων και βιωματικών δράσεων με άξονα το βιβλίο και τον πολιτισμό, η  καθιέρωση άμεσης επικοινωνίας μεταξύ των δύο φορέων για τη σωστή καθοδήγηση και παραπομπή των πολιτών στην υπηρεσία που χρειάζονται.
Η συνάντηση ολοκληρώθηκε σε ιδιαίτερα θετικό κλίμα. Οι εκπρόσωποι των δύο φορέων επιβεβαίωσαν την κοινή τους δέσμευση για την άμεση έναρξη μιας ουσιαστικής συνεργασίας, η οποία θα συμβάλει καθοριστικά στην ενδυνάμωση της τοπικής κοινωνίας και την αναβάθμιση των παρεχόμενων υπηρεσιών προς τους πολίτες.

Ναύπλιο, 22/9/2026

